
Membránszerkezetek megtámasztásainak csomópontjai

Membránszerkezetek megtámasztási megoldásai - sarokcsomópontok
Membrane structures - solutions for corner details
Tudományos diákköri munkám keretében kutatómunkát végeztem egy speciális szerkezettípus, a membránszerkezetek (közismertebb nevükön ponyvaszerkezetek) terén. Célom egy olyan mérnöki segédlet összeállítása, mely áttekinthetően mutatja be ennek a térlefedés-típusnak a sarokcsomópontjait, illetve azok működését.
Hosszabb távú tervem az, hogy létrehozzak egy olyan szerkezetismertetőt, amely kitér a membránok minden szerkezeti helyzetére, és körültekintő megoldást kínál rájuk – az alapozási- és kötélkapcsolatokra, a sarokcsomópontokra, a peremekre, az árbockialakításokra, stb. A szakirodalomban egyelőre nem lelhető fel olyan rajzos, mérnöki gyűjtemény, amely ezeket a megoldásokat körültekintően, kategorikusan taglalja – TDK-dolgozatom tehát egy mérnöki, szerkezetépítői hiánypótló, mely reményeim szerint hasznára válik majd mindenkinek, aki akár pusztán a szerkezet iránti érdeklődésből, akár konkrét építési feladat megalapozásaképpen tanulmányozza át, legyen szó kisebb árnyékolókról, közterek, vagy akár stadionok lefedéséről.
Ami a dolgozat felépítését és kialakítását illeti, folyamatos rajzi illusztrációkon keresztül magyarázom a szerkezet viselkedési sajátosságait. A bevezetőben a szerkezet karakteres geometriai kialakításai kerülnek ismertetésre, majd röviden tárgyaljom a főbb szerkezetalkotók (ponyvák, kéderek, drótkötelek, hevederek) anyagi és működési tulajdonságait, kialakítási sajátságait - ezekről nem kívánunk hosszan írni, mert igen nagy saját szakirodalmuk van. A bevezetőben ismertetjük a főbb csomóponttípusokat, levezetjük a membránok sajátos erőtani viselkedését. Ezután a ponyvák sajátos sarokcsomópontjainak erőtani viselkedése kerül ismertetésre – a sarkokban találkozó feszültségek rendszere rendkívül bonyolult, részletes levezetésük és taglalásuk akár egy doktori disszertáció alapjait képezhetné - viszont a főbb hatásokat ismertetjük, ami alapot szolgáltat a mérnöki megoldások kategorizálására és variációinak bemutatására. A törzsanyagot tehát a sarokcsomópontok alkotják. A szerkesztett mérnöki rajzok mellé működési leírások és magyarázó ábrák kerülnek. A durván 50 példát csoportokra bontjuk, ilyen csoportok például a megszakítatlan kötelekkel rendelkező csomópontok, a fém csomólemezre rögzített ponyvájú csomópontok, stb.



